新鶑歌
作者：釋瑩徹
朝代：宋

paragraphs: 新鶑傍簷曉更悲，孤音清吟囀柔枝。
口邊血出語未盡，豈是怨恨人不知。
不食枯桑椹，不銜苦李花。
偶然弄樞機，宛轉凌烟霞。
衆雛飛鳴何跼促，自覘遊鱗啄枯木。
玄猿何事朝夜啼，白鷺長在汀洲宿。
黑鵰黄鶴豈不高，金籠玉鉤傷羽毛。
三江七澤去不得，風烟日暮生波濤。
飛去來，莫上高城頭，莫下空園裏。
城頭饑烏食腥羶，空園燕雀爭泥滓。
願爲結舌含白雲，五月六月一聲不可聞。